|  |
| --- |
| ***Директни плащания*** |

## От 1 декември 2020 г. кандидатите по схемите за обвързано подпомагане за плодове, зеленчуци и зеленчуци оранжерийно производство ще доказват реализация на произведената от тях продукция за Кампания 2020 и по електронен път. За да получат подпомагане кандидатите трябва да са предоставили декларация и опис по образец за произведената продукция през годината на кандидатстване, както и документи, които доказват нейната реализация съгласно чл. 32, ал. 1 на Наредба 3 от 2015 г. за условията и реда за прилагане на схемите за директни плащания. Подаването на документи за реализация на продукцията ще продължи до 31 декември 2020 г. За кандидатите по Схемата за картофи, лук и чесън документи за реализация ще се представят в периода от 1 до 31 януари 2021 г. Информация за електронното подаване на документите за реализация можете да видите тук: <https://www.dfz.bg/bg/prescentar/novini/ot_1_dekemvri_ovoshtari_i_gradinari_dokazvat_realizaciyata/>

|  |  |
| --- | --- |
| ***Пазарна подкрепа*** |  |

**2. Нова мярка „Информиране в държавите членки“ в Националната програма за подпомагане на лозаро-винарския сектор 2019-2023 г.** С изменение на Наредба № 6 от 2018 г. за условията и реда за предоставяне на финансова помощ по НППЛВС за периода 2019 – 2023 г., (изм. и доп., ДВ, бр. 101 от 27.11.2020 г., в сила от 27.11.2020 г.), е предвидено прилагането на мярка „Информиране в държавите членки“. Новата мярка е включена с оглед намиране на антикризисни решения, които да дадат възможност на сектора бързо да преодолее негативните последици от Ковид кризата и е подкрепена от представителите на сектора. Нейното прилагане предостави допълнителна възможност за повишаване на имиджа на сектора и ще спомогне за повишаване на интереса към хубавите и качествени вина чрез представяне на характерните особености на вина със защитено наименование за произход и защитено географско указание, дължащи се на специфичната им географска среда или произход. по мярката може да се провеждат информационни кампании и за отговорната консумация на вино и рисковете от прекомерна употреба на алкохол. По тази мярка могат да кандидатстват за подпомагане не само винопроизводители, но и професионални организации в лозаро-винарския сектор, които развиват своята дейност и допринасят за устойчивото му развитие – енолози, сомелиери, търговци и др. Допустимите за финансиране са дейности свързани с участие в информационни кампании, мероприятия, изложения, панаири, фестивали и конференции с национално/европейско значение. Финансовата помощ по мярката е 50% от допустимите разходи. На дейностите свързани с вина със ЗГУ и ЗНП може да се предоставя и държавна помощ в размер на допълнителни 30% от допустимите разходи. В заключителни разпоредби на наредбата е предвидено и изменение на Наредба № 9 от 26 май 2016 г. за условията и реда за издаване на разрешения за засаждане на лозя, което е съобразено с настъпили промени в релевантното европейско законодателство.

|  |  |
| --- | --- |
| ***Визия за ОСП след 2020 г.*** |  |

**3. На заседанието на Специалния комитет по селско стопанство, което се проведе на 23 ноември 2020 г. в гр. Брюксел, основна тема на дискусията бяха предложенията за Преходен регламент и за Регламент за стратегическите планове по ОСП.** По Преходния регламент СКСС даде ревизиран мандат на Председателството за финалния триалог на 27 ноември. Договорена е гъвкавост между процентите бюджети за околна среда (37%) и инвестиции (55%). Относно срока за извършване на нотификациите за директни плащания за 2021 г., повечето държави членки изразиха предпочитания за февруари. Точната дата ще се определи в триалога. Има ясна подкрепа за запазване на бюджетно неутрално финансиране на увеличението на бюджета за POSEI. Мнозинството държави подкрепиха предложението за продължаване на прилагането на извънредните КОВИД мерки до края на 2021 г. По време на заседанието Председателството представи и резултатите от първата тристранна среща по Регламента за стратегическите планове (РСП).  Приоритет се дава на темите, свързани със зелената архитектура. По предложението на ЕП за „социалната условност“ по-голямата част от държавите членки не подкрепят включването й като основание за административни санкции, тъй като това ще доведе до допълнителна тежест за фермерите и за държавите членки и е елемент на друга политика, а не на селскостопанската политика.

**4. На 25 ноември 2020 г. се проведе видеоконферентно заседание на Работната група по хоризонтални въпроси (Реформа на ОСП), в което взеха участие представили на всички държави членки и Европейската комисия.** Основна тема на дискусия беше Зелената архитектура в ОСП и в частност бъдещите еко-схеми. Обсъдени бяха двата метода, които дава проекта на Регламент за Стратегическите планове за формиране на единичното плащане в еко-схемите – 1. като надбавка към базовото плащане, което да създаде стимул за земеделските стопани за участие в доброволните еко-схеми и 2. като стойност, равняваща се на направените разходи или пропуснатите ползи за прилагането на съответната практика, което да компенсира земеделските стопани. При еко-схеми, насочени към определен тип земеползване е възможно прилагането единствено на компенсаторна стойност на ставката. За да се приложи метода на добавка към основното плащане – изискванията в еко-схемата трябва да са насочени към всички типове земеползване, да не се прави диференциация между отглежданите култури и нивото на единичното плащане да е еднакво за участващите в схемата без диференциация според вида на площта.

**5. На 25 ноември 2020 г. беше проведено дистанционно заседание на Експертната група за наблюдение и оценка на ОСП.** По време на срещата Комисията направи няколко презентации с пояснителна информация относно различните въпроси от дневния ред. Първата презентация беше свързана с индикаторите за „Зелената сделка“, които трябва да бъдат интегрирани в стратегическите планове по ОСП. Втората презентация на Комисията беше насочена към данните, които ще бъдат необходими за правилното оценяване и мониторинга на прилагането на ОСП след 2020 г. и ролята на държавите членки за осигуряване на електронни системи за отчитане на тези данни. Също така, Комисията представи обобщена информация относно въпросите на държавите членки във връзка с последните редакции на фишовете с индикатори за ОСП след 2020 г. По време на срещата, Комисията поясни, че в момента се провеждат триалози между Съвета и Европейския парламент, като част от процеса по преговори за реформа на ОСП след 2020 г. и все още има редица отворени законодателни въпроси, по които се чака окончателно споразумение. Въпреки това, трябва да се продължи с работата за оценката и мониторинга на ОСП след 2020 г., в частност формулиране на индикаторите, с цел подобряване на дефинициите и методологиите за изчисление на индикаторите и осигуряване на максимална готовност за прилагане при стартирането на стратегическите планове. Държавите членки зададоха редица технически въпроси, свързани с предоставената информация, като обърнаха внимание, че ще очакват да получат допълнителни разяснения от Комисията при бъдещите срещи, когато има готовност за това.

**6. На 25 ноември се проведе уеб семинар организиран от Европейската мрежа за развитие на селските райони на тема „Подготовка на стратегическите планове на ОСП: Проектиране на интервенциите“.** Целта на семинара беше да се подпомогнат държавите членки в подготовката им за следващия програмен период 2023-2027 г., като се насърчи по-нататъшния обмен между управляващите органи, разплащателните агенции, националните експерти и представители на Европейската комисия относно практическите аспекти на проектирането на интервенциите, с особен акцент върху идентифицирането на проблемите и споделяне на идеи за подходящи решения. Държавите членки отбелязаха, че като цяло процесът на стратегическо планиране е по-сложен (необходимо е повече сътрудничество, ангажирани са повече заинтересовани страни, включва се и стълб I в стратегическите планове по ОСП). Като проблеми те посочиха, че интервенциите се изготвят на базата на проект на регламент и проект на индикатори, които могат да се променят в резултат на преговорите в триалога. Предизвикателство е също така годишното планиране на резултатите за периода 2023-2027, правилното определяне на таргет групите, към които да се насочи подпомагането, координиране на подпомагането по двата стълба в рамките на общия стратегически план, възможността една интервенция да допринася за постигането на няколко цели едновременно, използваните данни и др. Държавите членки споделиха, че работят с проекта на регламент, който е валиден при проектирането на интервенциите и ги актуализират при неговата промяна. По отношение на директните плащания споделиха, че са анализирали прилагането на схемите през текущия период, за да вземат предвид научените уроци при проектирането на бъдещите интервенции и се основават на суот анализа и идентифицираните потребности.

**7. На 27 ноември Съветът сключи неофициална сделка с Европейския парламент за това как да се удължат настоящите правила на ОСП до края на 2022 г. и да се дадат допълнителните 8,07 милиарда евро от Европейския инструмент за възстановяване за европейските фермери**. Това неофициално споразумение е продължение на първоначалното споразумение от юни. Неформалната сделка очертава разделяне на средствата за възстановяване през следващите две години: 30% от 8,07 милиарда евро ще бъдат на разположение през 2021 г. и 70% през 2022 г. Възлага се на държавите членки да осигурят около една трета от общия бюджет (37% ) за зелени мерки и мерки за хуманно отношение към животните и повече от половината от общия бюджет (55%) за мерки за социална и цифрова трансформация. Преговарящите очакват, че тези мерки ще спомогнат за ускоряване на прехода към практики като прецизно и интелигентно земеделие, ще подобрят достъпа до висококачествени информационни и комуникационни технологии (ИКТ) в селските райони и ще укрепят местните пазари. Преговарящите се договориха също да удължат с шест месеца прилагането на извънредната временна помощ за земеделските стопани и малките и средни предприятия (МСП), засегнати от кризата с COVID-19. Те също така се споразумяха, че най-отдалечените райони на ЕС и по-малките острови в Егейско море ще продължат да получават през 2021 и 2022 г. същия размер на финансова подкрепа, както е посочено в настоящите правила. Договореният текст все още трябва да бъде одобрен от Специалната комитет по селско стопанство на Съвета и след това ще бъде внесен за окончателно приемане от Съвета и Европейския парламент възможно най-скоро.